ང་འཇུག་བྱ༔དེ་ནས་བཀའ་བསྒོ་བ་ནི༔ཧཱུྃ
༔ང་ནི་དོན་གྱི་ཧེ་རུ་ཀ༔ཉོན་ཅིག་བགེགས་དང་ལོག་འདྲེན་ཚོགས༔ལན་ཆགས་བུ་ལོན་གཏོར་མས་འཇལ༔དགའ་མགུ་ཡི་རང་ཚིམ་གྱུར་ནས༔སོ་སོར་རང་རང་གནས་སུ་སོང་༔བཀའ་ལས་འདའ་ན་བརླག་འགྱུར་རོ༔རྩ་སྔགས༔ཧཱུྃ
་བཞིའི་སྔགས་བརྗོད་ཐུན་གྱིས་བྲབ༔དེ་ནས་མཚམས་གཅོད་པ་ནི༔ཧཱུྃ
༔བདག་ཉིད་དྲག་པོའི་ཐུགས་ཀ་ནས༔མེ་རླུང་ཐུན་མཚོན་ཁྲོ་ཆུང་འཕྲོས༔བསྲུང་བའི་འཁོར་ལོ་ལྷུན་གྱིས་གྲུབ༔སྣང་སྲིད་བདེ་ཆེན་ཀློང་རྒྱས་འདེབས༔ཨོཾ་ཧཱུྃ་ཏྲཾ་ཧྲཱི་ཨཱཿབཛྲ་རཀྵ་རཀྵ་ཡེ་སྭཱ་ཧཱ༔དེ་ནས་བྱིན་ཆེན་དབབ་པ་ནི༔ཧཱུྃ༔དབྱིངས་དང་ཡེ་ཤེས་དབྱེར་མེད་པའི༔བདག་ཉིད་འབར་བ་ཡེ་ཤེས་ལྷ༔ཆོས་ཀྱི་དབྱིངས་ནས་སྐུར་བཞེངས་ལ༔ཡེ་ཤེས་ཆེན་པོའི་དབང་བྱིན་ཕོབ༔ཨོཾ་བཛྲ་ཀྲོ་ཏ་ཡ་མཱནྟ་ཀ་མཎྜ་ལ་སརྦ་ས་མ་ཡ༔བཛྲ་ཨ་བེ་ཤ་ཡ་ཕེཾ་ཕེཾ༔ལན་གསུམ༔དེ་ནས་མཆོད་རྫས་བྱིན་བརླབ་ནི༔ཨོཾ༔སྣང་སྲིད་གདོད་ནས་རང་སྣང་ཀློང་༔དག་པ་ཆེན་པོའི་རྒྱས་འདེབས་ཀྱིས༔ཕྱི་ནང་མཆོད་པའི་སྤྲིན་ཆེན་པོ༔འདོད་ཡོན་རྒྱན་གྱི་འཁོར་ལོར་ཤར༔ཨོཾ་ཨཱཿཧཱུྃ་སརྦ་གྷ་ཎ་པཱུ་ཛ་པཉྩ་ཨ་མྲྀ་ཏ་སྭཱ་ཧཱ༔དེ་ནས་སྒོ་གསུམ་རྡོ་རྗེའི་གྲོང་འཇུག་ནི༔ཨོཾ༔ཀ་དག་ལྷུན་འབྱམས་ཆོས་ཀྱི་དབྱིངས༔ཨཱཿལྷུན་གྲུབ་རང་གདངས་ཐུགས་རྗེ་ཆེ༔ཧཱུྃ
༔ཐུགས་རྗེའི་གདངས་ཆེན་རྒྱུ་རུ་ཤར༔རྒྱུ་ཡི་སྤྲུལ་པ་ཆེན་པོ་ལས༔མེ་ཆུ་བྲག་དང་ཤིང་བརྒྱད་སོགས༔དུར་ཁྲོད་བརྒྱད་དབུས་སྲུང་འཁོར་ནང་༔རབ་འཇིགས་དྲག་པོའི་གཞལ་ཡས་ཁང་༔རྒྱན་དག་བཀོད་པ་ལྷུན་རྫོགས་དབུས༔པདྨ་དང་ནི་ཉི་དཀྱིལ་དབུས༔གཤིན་རྗེ་ཆུ་གླང་བརྫིས་པའི་སྟེང་༔ཧཱུྃ་ལས་བདག་ཉིད་གཤིན་རྗེའི་གཤེད༔སེར་ནག་ཞལ་གདངས་ལྗགས་འདྲིལ་ཞིང་༔སྤྱན་གསུམ་ཁྲོ་གཉེར་མཆེ་བ་གཙིགས༔དབུ་སྐྲ་དམར་སེར་གྱེན་དུ་འབར༔ཕྱག་བཞི་གཡས་གཉིས་རལ་གྲི་དང་༔འོག་མས་དགྲ་སྟྭ་འབར་བ་གདེངས༔གཡོན་གཉིས་འཁོར་ལོ་མེ་ཆུ་བསྣམས༔ཞབས་གཉིས་ཁྲོ་བོའི་གྱད་སྟབས་བསྒྲད༔དུར་ཁྲོད་དཔལ་ཆས་གར་ཉམས་རྫོགས༔འཁོར་ལོ་ལྔ་ཡི་རྩ་རྣམས་སུ༔ཁྲག་འཐུང་རིགས་ལྔ་ཀཽ་སིང་དང་༔སྒོ་སྐྱོང་མ་བཞི་དབང་ཕྱུག་ཚོགས༔མ་འདྲེས་ཡོངས་རྫོགས་ཆེན་པོར་གསལ༔དུར་ཁྲོད་བདག་མོ་ཡུམ་གྱིས་འཁྱུད༔ཕྱག་གཉིས་རྡོ་རྗེ་བྷན་ཁྲག་སྟོབ༔ཁྲོ་མོའི་ཆས་ཀུན་ཡོངས་རྫོགས་པའི༔གནས་ལྔར་ཀྲོ་ཏི་ཡུམ་ལྔ་ཤར༔སྤྱི་བོར་ཡེ་ཤེས་ཁྱུང་གིས་བརྒྱན༔རིགས་བདག་འཇམ་དཔལ་གཞོན་ནུ་སེར༔ཕྱག་གཉིས་རལ་གྲི་གླེགས་བམ་བསྣམས༔བཞི་བཅུ་རྩ་གཉིས་སངས་རྒྱས་རྫོགས༔ཡེ་ཤེས་མེ་དཔུང་ཀློང་དུ་གསལ༔ཤར་དུ་རྡོ་རྗེ་བདུད་འདུལ་དཀར༔གླང་ཞལ་ཕྱག་གཉིས་ཐོད་ཞགས་བསྣམས༔ལྷོ་རུ་ཡཀྴ་མེ་དབལ་སེར༔རྟ་ཞལ་ཕྱག་ན་གླིང་བཞི་དང་༔རིན་ཆེན་འབར་བའི་བེ་ཅོན་བསྣམས༔ནུབ་ཏུ་ཀླུ་བདུད་རྡོ་རྗེ་ནི༔ཁྱུང་གདོང་རྡོ་རྗེ་མེ་ཞགས་བསྣམས༔བྱང་དུ་ཚེ་བདག་ནག་པོ་ནི༔སྦྲུལ་གདོང་རྒྱ་གྲམ་རླུང་ཞགས་བསྣམས༔ཀུན་ཀྱང་ཁྲོ་བོའི་ཆས་རྫོགས་ཤིང་༔ཡེ་ཤེས་མེ་དཔུང་ཀློང་དུ་གསལ༔ཤར་སྒོར་རྡོ་རྗེ་པུ་ཤུད་གདོང་༔ཕྱག་གཉིས་ལྕགས་ཀྱུ་ཐོད་ཁྲག་ཐོགས༔ལྷོ་སྒོར་རིན་ཆེན་གངྒའི་གདོང་༔ཕྱག་གཉིས་གསེར་ཞགས་ཐོད་ཁྲག་བསྣམས༔ནུབ་སྒོར་པདྨ་སྲིན་བྱའི་གདོང་༔ཕྱག་གཉིས་ལྕགས་སྒྲོག་ཐོད་ཁྲག་བསྣམས༔བྱང་སྒོར་ཀརྨ་ཁྲ་གདོང་མ༔ཕྱག་གཉིས་དྲིལ་བུ་ཐོད་ཁྲག་བསྣམས༔ཀུན་ཀྱང་དཀར་སེར་དམར་ལྗང་འབར༔ཡེ་ཤེས་མེ་དཔུང་ཀློང་དུ་གསལ༔ལྷ་ཚོགས་དེ་དག་ཐམས་ཅད་ཀྱི༔སྤྱི་བོརཨོཾ་དང་མགྲིན་པར་ཨཱཿཐུགས་ཀའི་ཧཱུྃ་ལས་འོད་འཕྲོས་པས༔རབ་འབྱམས་རྒྱལ་བའི་དཀྱིལ་འཁོར་དང་༔འཇམ་དཔལ་སྐུ་ཡི་དཀྱིལ་འཁོར་ནས༔སངས་རྒྱས་བྱང་སེམས་རིག་འཛིན་ཚོགས༔དམ་ཚིག་བསྒོམས་པའི་དཀྱིལ་འཁོར་ལྷའི༔རྣམ་པར་རོལ་པས་སྤྱན་དྲངས་ཏེ༔གཉིས་མེད་ལྷུན་རྫོགས་ཆེན་པོར་རོལ༔གུ་རུ་དྷེ་ཝ་ཌཱ་ཀི་ནཱི་ཨོཾ་ཡ་མཱནྟ་ཀ་མཉྫུ་ཤྲཱི་ཀཱ་ཡ་མཎྜ་ལ་སརྦ་ས་པ་རི་ཝཱ་ར་བཛྲ་ས་མ་ཡ་ཛཿཛཿསྔགས་ལན་གསུམ་བརྗོད༔དེ་ནས་སྤྱན་འདྲེན་པ་ནི༔ཧཱུྃ་ཧཱུྃ་ཧཱུྃ༔རང་སྣང་དོན་གྱི་འོག་མིན་ནས༔དུས་གསུམ་རྒྱལ་བ་གཤེགས་སུ་གསོལ༔འཇམ་དཔལ་སྐུ་ཡི་དཀྱིལ་འཁོར་ནས༔དུས་གསུམ་རྒྱལ་བ་ཡོངས་རྫོགས་དཔལ༔ཡེ་ཤེས་སེམས་དཔའ་གཤེགས་སུ་གསོལ༔གཤིན་རྗེའི་གཤེད་པོ་གཤེགས་སུ་གསོལ༔ཡ་མཱནྟ་ཀ་གཤེགས་སུ་གསོལ༔རྡོ་རྗེ་འཇིགས་བྱེད་གཤེགས་སུ་གསོལ༔ཚེ་བདག་ནག་པོ་གཤེགས་སུ་གསོལ༔རྡོ་རྗེ་བདུད་འདུལ་གཤེགས་སུ་གསོལ༔ཀླུ་བདུད་རྡོ་རྗེ་གཤེགས་སུ་གསོལ༔ཡཀྴ་མེ་དབལ་གཤེགས་སུ་གསོལ༔འཁོར་དང་བཅས་པ་གཤེགས་སུ་གསོལ༔གདན་གསུམ་ཚང་བའི་དཀྱིལ་འཁོར་ལྷའི༔རྣམ་པར་གཉིས་མེད་རོལ་པར་བསྟིམ༔ཨོཾ་ཧཱུྃ་ཏྲཾ་ཧྲཱིཿཨ་བཛྲ་ས་མ་ཡ་ཛཿཛཿདེ་ནས་བཞུགས་སུ་གསོལ་བ་ནི༔ཧོཿགདོད་ནས་དམ་ཚིག་ཡེ་ཤེས་པ༔གཉིས་མེད་ལྷུན་རྫོགས་ངོ་བོ་རུ༔བཞུགས་ནས་མངོན་གྱུར་ཡེ་ཤེས་ཀྱི༔རང་ཞལ་སྤྲོད་ཅིག་ས་མ་ཡ༔ཏིཥྛ་བཛྲ་ས་མ་ཏི་སྟྭཾ༔དེ་ནས་ཕྱག་འཚལ་བ་ནི༔ན་མོཿགདོད་ནས་ལྷན་ཅིག་སྐྱེས་པའི་ལྷ༔གདན་གསུམ་ཚང་བའི་དཀྱིལ་འཁོར་ལ༔སྒྱུ་འཕྲུལ་གར་གྱི་རྣམ་རོལ་པས༔ཕྱག་འཚལ་དབང་དང་དངོས་གྲུབ་སྩོལ༔ན་མོ་པུ་རུ་ཤ་ཡ་ཧོཿདེ་ནས་མཆོད་པ་འབུལ་བ་ནི༔ཧཱུྃ
༔རང་བྱུང་རང་ཤར་དཀྱིལ་འཁོར་དུ༔གཉིས་མེད་སྒྱུ་མར་རོལ་པའི་འཕྲུལ༔འདོད་ཡོན་ཕུན་སུམ་ཚོགས་པའི་སྤྲིན༔མི་ཟད་རྒྱན་གྱི་འཁོར་ལོ་འབུལ༔ཉེ་བར་སྤྱོད་པའི་ལྷ་མོ་བདུན༔འདོད་ཡོན་སྟོབ་མ་ལྔ་དང་ནི༔རྩ་བརྒྱད་ཡན་ལག་སྟོང་སྦྱར་སྨན༔དུག་ལྔ་བསྒྲལ་བ་འཁོར་བའི་ཁྲག༔སྣོད་བཅུད་སྣང་བ་གཏོར་མ་བཅས༔ཡེ་རྫོགས་ལྷ་ལ་མཉེས་པར་འབུལ༔ཡོངས་གྲུབ་ལྷ་ལ་རིག་པས་འབུལ༔ལྷན་སྐྱེས་ལྷ་ལ་ཚིམས་པར་འབུལ༔ཧཱུྃ
་མ་ཧཱ་སརྦ་ག་ན་པཉྩ་པཱུ་ཛ་གྷ་ཎ་ཙཀྲ་པྲ་ཏཱིཙྪ་ཧོ༔ཨ༔སྣང་བ་བདེ་ཆེན་རྒྱལ་པོ་ལ༔སྟོང་ཉིད་དབྱིངས་ཀྱིས་རྒྱས་འདེབས་པའི༔སྦྱོར་བ་ཆེན་པོའི་བྱང་ཆུབ་སེམས༔ཡེ་གཞི་རྡོ་རྗེ་སྲིན་པོའི་ཐོ༔ཆགས་བྲལ་ཤེས་རབ་མཁའ་གསང་དུ༔སྦྱོར་བས་འཁོར་བ་དབྱིངས་སུ་བསྒྲལ༔མཉམ་ཉིད་ཡེ་ཤེས་ཆེན་པོས་མཆོད༔སརྦ་ཏ་ན་ག་ན་པཱུ་ཛ་ཧོ༔དེ་ནས་བསྟོད་པ་ནི༔ཧཱུྃ་ཧཱུྃ་ཧཱུྃ༔བདེ་ཆེན་འཕོ་འགྱུར་མེད་པའི་གཞལ་ཡས་ནས༔ཆགས་བྲལ་པདྨ་ཉི་མའི་གདན་སྟེང་དུ༔དུས་གསུམ་རྒྱལ་བ་མ་ལུས་ཐམས་ཅད་ཀྱི༔སྐུ་དང་ཡེ་ཤེས་ཡོངས་རྫོགས་དཔལ་ཆེན་པོ༔འཇམ་དཔལ་ཡ་མཱནྟ་ཀར་ཕྱག་འཚལ་བསྟོད༔སྣང་སྲིད་འཁོར་འདས་ཡོངས་ཀྱི་ཆེ་བཙན་མཆོག༔འཆི་བདག་ལས་ཀྱི་གཤིན་རྗེ་འཇོམས་མཛད་ཅིང་༔མ་རིག་བདག་ལྟའི་རཱུ་དྲའི་གཤེད་དུ་ཤར༔འཇམ་དཔལ་གཤིན་རྗེའི་གཤེད་ལ་ཕྱག་འཚལ་བསྟོད༔སེར་ནག་ཞལ་གཅིག་ཕྱག་བཞི་རྔམས་ཁྲོ་འབར༔གཡས་གཉིས་རལ་གྲི་གནམ་ལྕགས་དགྲ་སྟྭ་གདེངས༔སྐྱེ་ཤི་རྩད་གཅོད་ང་བདག་འགོང་པོ་སྒྲོལ༔གཡོན་གཉིས་གནམ་ལྕགས་འཁོར་ལོ་མེ་ཆུ་ཡིས༔སྲིད་པ་དབྱིངས་སུ་འཇིག་ཅིང་དམྱལ་ཁམས་གཞོམ༔ཞབས་གཉིས་གྱད་སྟབས་གཤིན་རྗེ་ཕོ་མོ་དང་༔ངན་སོང་འཁོར་བའི་སྒོ་འཕར་ཐམས་ཅད་གནོན༔དབུ་སྐྲ་དམར་སེར་སྲིད་པའི་རྩེ་མོར་འབར༔འཁོར་བ་མྱང་འདས་དབྱིངས་སུ་སྒྲོལ་བར་བྱེད༔ཞལ་གདངས་ལྗགས་འདྲིལ་རྣོ་དབལ་མཆེ་བ་གཙིགས༔ཁམས་གསུམ་མ་ལུས་མཉམ་ཉིད་ངང་དུ་རོལ༔སྤྱན་གསུམ་དམར་ཟླུམ་སྡང་མིག་བསྒྲད་པ་ཡིས༔དུག་གསུམ་སྐུ་གསུམ་ལྷུན་གྲུབ་ཆེན་པོར་ཞིག༔དུར་ཁྲོད་ཆས་བརྒྱད་སྐུ་ལ་གསོལ་བ་ཡིས༔མི་སྲུན་བདུད་བགེགས་དམ་སྲིའི་ནུས་པ་བཅོམ༔དབྱངས་ཅན་རབ་ཁྲོས་དུར་ཁྲོད་བདག་མོས་འཁྱུད༔ཕྱག་གཉིས་རྡོ་རྗེ་བྷན་ཁྲག་ཡབ་ལ་སྟོབ༔ཐབས་ཤེས་བདེ་སྟོང་སྙོམས་པར་ཞུགས་པའི་མཁར༔མ་རིག་ལས་ཉོན་མལ་ནས་དཀྲོག་པར་བྱེད༔ཁྲག་འཐུང་ལྔ་བཅུ་སྐུ་ལ་རྫོགས་པ་ཡིས༔ཉོན་མོངས་བརྒྱད་ཁྲིའི་གཡོ་འཁྲུགས་དབྱིངས་སུ་འཇོམས༔འཇིགས་བྱེད་ཆེན་པོ་ཁྱོད་ལ་ཕྱག་འཚལ་བསྟོད༔མི་ཤེས་རྨོངས་པའི་མུན་པ་དྲུང་ནས་འབྱིན༔འཇམ་དཔལ་དཔའ་བོ་ཁྱོད་ལ་ཕྱག་འཚལ་བསྟོད༔ཞེ་སྡང་ཚུལ་གྱིས་ཞེ་སྡང་འཇོམས་མཛད་དཔལ༔རྡོ་རྗེ་བདུད་འདུལ་སྐུ་ལ་ཕྱག་འཚལ་བསྟོད༔ང་རྒྱལ་གཟུགས་ཀྱིས་ང་རྒྱལ་འཇོམས་མཛད་དཔལ༔ཡཀྴ་མེ་དབལ་སྐུ་ལ་ཕྱག་འཚལ་བསྟོད༔འདོད་ཆགས་གཟུགས་ཀྱིས་འདོད་ཆགས་འཇོམས་མཛད་དཔལ༔ཀླུ་བདུད་རྡོ་རྗེ་སྐུ་ལ་ཕྱག་འཚལ་བསྟོད༔ཕྲག་དོག་གཟུགས་ཀྱིས་ཕྲག་དོག་འཇོམས་མཛད་དཔལ༔ཚེ་བདག་ནག་པོའི་སྐུ་ལ་ཕྱག་འཚལ་བསྟོད༔ཚད་མེད་རྣམ་བཞིས་ལོག་རྟོགས་དབྱིངས་སུ་སྒྲོལ༔སྒོ་མ་ཆེན་མོ་བཞི་ལ་ཕྱག་འཚལ་བསྟོད༔རབ་འབྱམས་རྒྱལ་བའི་དཀྱིལ་འཁོར་སྐུ་ལ་རྫོགས༔དྲག་པོའི་གསུང་གི་ང་རོས་འཁོར་བ་འཇིག༔ཐུགས་ཀྱི་ཡེ་ཤེས་གསང་ཆེན་སྒྱུ་འཕྲུལ་རོལ༔བཅོམ་ལྡན་དཔལ་ཆེན་འཇིགས་བྱེད་ཆེན་པོར་བསྟོད༔ས་མ་ཡ༔དེ་ནས་ཛཔྲ་དགོངས་དམིགས་པའི་འཁྲུལ་འཁོར་ནི༔རང་ཉིད་འཇམ་དཔལ་གཤིན་རྗེའི་གཤེད་པོར་གསལ་བའི་ཐུགས་ཀར་ཡེ་ཤེས་སེམས་དཔའ་གཅེར་བུ་རྒྱན་མེད་པ་གཡས་རལ་གྲི་དང་གཡོན་པས་ཞགས་པ་བསྣམས་པ་ཞབས་གཉིས་གྱད་ཀྱི་འདོར་སྟབས་སུ་བསྒྲད་ཅིང་པདྨ་དང་ཉི་མའི་གདན་ལ་འགྱིང་བའི་ཐུགས་ཀར་ཉི་མའི་སྟེང་དུ་རལ་གྲི་ཧཱུྃ་གིས་མཚན་པ་ཅན་གྱི་མཐའ་མར་སྔགས་ཀྱི་ཕྲེང་བས་བསྐོར་བ་ལས་འོད་ཟེར་དཔག་ཏུ་མེད་པ་འཕྲོས་པས་ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་འོད་ཀྱི་རྣམ་པར་སྤྱན་དྲངས་ནས་ཐུགས་ཀའི་སྔགས་ཕྲེང་ལ་ཐིམ་པས་འོད་ཟེར་གྱིས་ནད་གདོན་སྡིག་སྒྲིབ་བག་ཆགས་གདོས་བཅས་ཤ་ཁྲག་གི་ཕུང་པོ་དང་བཅས་པ་ཆོས་ཉིད་སྟོང་པ་ཉིད་དུ་སྦྱངས་ཏེ་སྣང་གྲགས་རིག་གསུམ་ཐམས་ཅད་ལྷ་སྔགས་ཆོས་ཉིད་ཀྱིས་རོལ་པར་དམིགས་ལ༔ཨོཾ་བཛྲ་ཀྲོ་ཏ་ཡ་མཱནྟ་ཀ་ཧཱུྃ་ཕཊ༔བདུན་བཟླས་མཐར༔སྔགས་ཀྱི་ཕྲེང་བ་ལས་འོད་ཟེར་དཔག་ཏུ་མེད་པ་ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་ཁྱབ་པར་སྤྲོས་པས་རྒྱལ་བ་སྲས་དང་བཅས་པ་མ་ལུས་ཤིང་ལུས་པ་མེད་པར་སྤྱན་དྲངས་ནས་ཐུགས་ཀའི་སྔགས་ཕྲེང་ལ་ཐིམ་པས་རིགས་དང་དཀྱིལ་འཁོར་ཐམས་ཅད་ཀྱི་བདག་ཉིད་ཁྱབ་བདག་ཆེན་པོར་བསྒོམ་ཞིང་རིག་པ་ཡེངས་མེད་ཀྱི་ངང་ནས་སྔགས་འདི་ཉིད་བཟླའོ༔ཨོཾ་ཧྲཱིཥྚི་ཝིཥྚི་དྷ་ན་ན་ཧཱུྃ་ཕཊ༔འདི་བཟླ་བའི་དུས་སུ་གསལ་བ་མི་འགྱུར་བའི་གཟེར་དང་༔གནས་ལུགས་རང་ཤེས་ཀྱི་གཟེར་དང་༔ཏིང་ངེ་འཛིན་རྩེ་གཅིག་པའི་གཟེར་དང་༔འཕྲོ་འདུ་སྔགས་ཀྱི་གཟེར་དང་བཞི་བོ་ནི་གནད་ཀྱི་ཡང་ཞུན་དུ་བཟུང་བར་བྱའོ༔དེ་ནས་སྒྲུབ་སྔགས་བཟླ་བ་ནི༔བདག་ཉིད་འཇམ་དཔལ་གཤིན་རྗེའི་གཤེད་པོར་གསལ་བའི་ཐུགས་ཀའི་ཧཱུྃ་གི་ཐིག་ལེ་ལས་སྔགས་ཕྲེང་འོད་ཟེར་གྱིས་འབྲེལ་བ་ཅན་ད་ལ་ལ་བྱུང་ནས་རང་གི་ཞལ་ནས་ཐོན་ཡུམ་གྱི་ཞལ་དུ་ཞུགས་སྐུའི་དབྱིབས་བརྒྱུད་དེ་གསང་པའི་པདྨོ་ནས་རང་གི་རྡོ་རྗེའི་སྦུབས་སུ་ཞུགས་ཏེ་ཧཱུྃ་གི་ཞབས་ཀྱུ་ལ་ཐིམ་ཞིང་བར་མ་ཆད་པར་ཀྱི་ལི་ལི་མགལ་མེའི་འཁོར་ལོ་ལྟར་འཁོར་བར་བསམ༔དེ་ལས་འོད་ཟེར་ཁ་དོག་ལྔ་ལྡན་དཔག་ཏུ་མེད་པ་ཕྱོགས་བཅུར་འཕྲོས་པས་རྒྱལ་དང་རྒྱལ་སྲས་སྲུང་མ་དང་བཅས་པ་ཐམས་ཅད་ཀྱི་སྐུ་གསུང་ཐུགས་ལ་མཉེས་མཆོད་དཔག་ཏུ་མེད་པ་ཕུལ་ཐུགས་བདེ་སྟོང་གི་རོས་ཚིམ་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པ་རྒྱན་གྱི་འཁོར་ལོ་ཐམས་ཅད་འོད་ཟེར་གྱི་རྣམ་པར་སླར་འདུས་སྔགས་ཕྲེང་ལ་ཐིམ་པས་མཆོག་ཐུན་མོང་གི་དངོས་གྲུབ་ཐམས་ཅད་ཐོབ་ནས་སྒོ་གསུམ་རྡོ་རྗེ་གསུམ་གྱིས་རོལ་པར་དམིགས་ལ༔ཨོཾ་ཧྲཱིཥྚི་ཝིཥྚི་སོགས་ཅི་ནུས་བཟླས་མཐར་ལས་སྔགས་བཟླ་བ་ནི༔བདག་ཉིད་འཇིགས་བྱེད་གཤིན་རྗེའི་གཤེད་པོའི་ཐུགས་ཀའི་སྔགས་ཕྲེང་མགལ་མེའི་འཁོར་ལོ་ལྟར་འཁོར་བ་ལས་མེ་དཔུང་མཚོན་ཆ་ཐུན་རྫས་དྲག་སྔགས་ཁྲོ་ཆུང་ཁྱུང་སྡིག་དཔག་ཏུ་མེད་པ་འཕྲོས་པས་དགྲ་བགེགས་གདུག་པ་ཅན་ཐམས་ཅད་བསྲེགས་གཏུབ་རྔམས་ཟས་བྱས་ནས་རྗེས་ཤུལ་ཙམ་ཡང་མེད་པར་བསྒོམ༔ཨོཾ་ཧྲཱིཥྚི་ཝིཥྚི་དྷ་ན་ན་ཧཱུྃ་ཕཊ༔ནྲྀ་ཏྲི་ཤ་ཏྲཱུཾ་མཱ་ར་ཡ་ཕཊ༔ཅེས་ཞི་རྒྱས་དབང་དྲག་གི་དམིགས་གནད་བཟུང་༔བསྙེན་པ་འབུམ་བཅུ་སྒྲུབ་པ་བདུན༔ལས་སྔགས་ལྔ་ཡི་དངོས་གྲུབ་ཐོབ༔ས་མ་ཡ༔བསྙེན་སྒྲུབ་ཚད་དུ་མ་ཁྱོལ་བར༔སྒྲུབ་པའི་དམ་རྒྱ་མི་རལ་གནད༔སྒྲུབ་དུས་མི་ཚིག་འཆལ་སྒོ་བསྡམ༔ལུས་གནད་སྟན་དྲོད་མི་ཡལ་ཞིང་༔ངག་གནད་སྔགས་ཀྱི་རྒྱུན་མི་བཅད༔ཡིད་གནད་གཟེར་གྱིས་ཆིངས་སུ་གཅུན༔ཟླ་བདུན་གནད་ལྡན་སྒྲུབ་པའི་བུ༔རྣམ་པར་སྨིན་པའི་རིག་འཛིན་ཐོབ༔བསླུ་མེད་རྡོ་རྗེའི་གཏན་ཚིག་གོ༔ས་མ་ཡ༔རྒྱ་རྒྱ་རྒྱ༔ཡེ་ཤེས་མཁའ་འགྲོའི་སྙིང་གི་ཁྲག༔མཚོ་རྒྱལ་བདག་གིས་ཡི་གེར་བཏབ༔རྡོ་རྗེའི་བྲག་གི་ལོགས་སུ་སྦས༔དུས་བབས་ས་མོ་ལུག་གི་ལོར༔གཅེས་པའི་བུ་དང་འཕྲད་པར་ཤོག༔བཀའ་སྲུང་དྲང་སྲོང་ཆེན་པོས་སྲུངས༔བཀའ་དང་ཐ་ཚིག་གཉན་པོའི་རྒྱ༔ས་མ་ཡ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གཉན་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་རྡོ་རྗེ་གྲོ་ལོད་ཀྱིས་གསེར་སྨད་རྔ་རོལ་སྟག་རྩེའི་གཡས་ལོགས་རྡོ་རྗེ་བྲག་ནས་བཏོན་ཏེ་མི་ལོ་བཅོ་ལྔའི་བར་དུ་བཀའ་རྒྱ་བཏབ་སྟེ་མཐར་སློབ་བུ་ཀུན་དགའི་མིང་གིས་ནན་དུ་བསྐུལ་ངོར་གཏན་ལ་ཕབ་པའོ།།དགེའོ།།དགེའོ།།སརྦ་མངྒ་ལཾ།།།།